C 99/172
RO
Jurnalul Oficial al Uniunii Europene
1.3.2022
Joi, 8 iulie 2021
32. subliniază că SEC ar trebui să acorde prioritate accesului la excelență, mobilității cercetătorilor și liberei circulații a cunoștințelor, să promoveze incluziunea și să răspândească oportunitățile pe întreg teritoriul Europei, întărind legăturile și sinergiile dintre diferitele comunități de C&I, contribuind astfel la fructificarea deplină a potențialului de C&I al Europei; subliniază că, acordând prioritate excelenței, SEC poate juca un rol esențial în reducerea disparităților din Uniune și poate contribui la reducerea decalajului existent în materie de cercetare; 33. subliniază că nevoile și interesele societății ar trebui să constituie punctul focal al C&I și că implicarea cetățenilor, a comunităților locale și a societății civile ar trebui deci puse în centrul noului SEC, pentru a facilita acceptarea la nivelul societății și, prin urmare, pentru a obține un impact societal mai mare și o încredere sporită în știință; solicită așadar intensificarea comunicării științifice și a campaniilor de informare, precum și implicarea strânsă a societății civile și a utilizatorilor finali încă de la începutul proceselor de C&I, inclusiv a organizațiilor de reprezentare a grupurilor cu risc mai ridicat de excluziune, cum ar fi persoanele cu dizabilități și alte grupuri subreprezentate în societate, pentru a aborda problemele critice legate de excluderea lor din procesul de C&I, precum și pentru a se asigura că tehnologiile și inovațiile dezvoltate ulterior servesc într-adevăr intereselor societății și nu invers; 34. felicită Comisia pentru planurile de a îmbunătăți accesul la instituții de excelență și infrastructuri pentru cercetătorii din întreaga UE; subliniază însă necesitatea unui sprijin mai bine direcționat, care să contribuie la eliminarea decalajului C&I în Uniune; 35. subliniază importanța reducerii fragmentării accesului la datele de cercetare și recunoaște importanța Cloudului european pentru știința deschisă (EOSC) în contextul „noului SEC”, care vizează reunirea părților interesate, a inițiativelor și a infrastructurilor de date instituționale, naționale și europene în vederea dezvoltării unui ecosistem al științei deschise incluzive în UE; solicită promovarea participării la inițiativele privind știința deschisă și schimbul de date prin îmbunătățirea infrastructurilor europene de schimb de date și promovarea utilizării standardelor în materie de date;
Carierele 36. subliniază cât este de important să se ofere femeilor și fetelor posibilitatea unor cariere în domeniul STIM și solicită statelor membre și Comisiei să elaboreze măsuri pentru a îmbunătăți condițiile în care femeile pot urma o carieră în cercetare și pentru a reduce efectele abandonului în domeniu; solicită îmbunătățirea atractivității oportunităților de angajare pentru tinerii cercetători și grupurile subreprezentate, având totodată în vedere contribuția crucială a femeilor la activitățile științifice și de C&D, reducând în același timp diferența de remunerare între femei și bărbați în acest sector; încurajează statele membre și organizațiile de cercetare, inclusiv universitățile, să sprijine condiții și formule de lucru flexibile atât pentru femei, cât și pentru bărbați în domeniul cercetării și inovării, inclusiv să susțină repartizarea echitabilă a responsabilităților de îngrijire și să revizuiască procesul de evaluare a activității cercetătorilor pentru a elimina discriminarea pe criterii de gen; insistă și asupra unei mai bune integrări a dimensiunii de gen în conținutul C&I și asupra îmbunătățirii colectării de date și rezultate dezagregate; 37. își exprimă aprecierea pentru inițiativa ERA4You de măsuri de mobilitate specifice menite să sprijine cercetătorii din statele membre cu o performanță scăzută în materie de C&I să învețe și să dezvolte excelența și să promoveze mobilitatea cercetătorilor între sectorul economic și mediul academic; 38.
ia act de lansarea Forumului SEC pentru tranziție pentru a sprijini statele membre în coordonarea și prioritizarea finanțării și reformelor naționale în domeniul C&I; 39.
ia act de faptul că circulația talentelor și oportunitățile de C&I variază foarte mult de la un stat membru la altul; consideră că Comisia și statele membre ar trebui să urmărească circulația talentelor, deoarece o mișcare circulară echilibrată a cercetătorilor poate răspunde în mod activ la problema „exodului de creiere”; consideră că realizarea unui astfel de echilibru necesită acțiuni la nivel european prin măsuri și instrumente politice; 40. subliniază importanța sistemelor de stimulare a mobilității cercetătorilor (ERASMUS+, acțiunile Marie Skłodowska-Curie, Consiliul European pentru Cercetare); reamintește, în acest context, studiul privind măsurile de sprijin pentru ca cercetătorii să se întoarcă în Uniune și în țara lor de origine din Uniune, prevăzut în Orizont Europa, care poate fi un instrument util pentru a demonstra necesitatea unor măsuri de promovare a întoarcerii cercetătorilor; 41. invită Comisia să elaboreze și alte instrumente și măsuri pentru atingerea acestui obiectiv, cum ar fi prin intermediul centrelor SEC și al ERA4You, acțiunile de lărgire a participării și instrumentele de sprijin pentru conceperea și punerea în aplicare a reformelor în sistemele naționale de C&I, cum ar fi Mecanismul de sprijin al politicilor din cadrul programului Orizont;